SA se veldgrasse het mooie, mooie name | Netwerk24
Deur Jana Luther 09 November 2019 00:00
Ek doen dit graag.
Maar, sjoe, waar begin 'n mens?
Van al die plantfamilies is die grasfamilie een van die grootstes, en vir ons die nuttigste.
In die wêreld is daar meer as 10 000 spesies; in Suid-Afrika ongeveer 1 000 soorte. Baie het meer as een naam. Vlaktes en vlaktes gras.
Uit die WAT pluk ek 'n bossie.
Flarde van ou gedigte en verhale kom by my op. Die singende gras. Waaigras, huppelend soos kuddes. Winkende grassaadhande. Pluime, lank en wit, sag soos pluis, soos vere. Groen, groenwit, rooierig, pers. Die dowwe snarespel teen jou voete wanneer jy deur droë gras stap.
Bekertjiesgras se blommetjies is gladde, blink klokkies. Klokkiesgras. Blinkgras, ook fluweelgras, se blaartjies is syerig, glansend.
Jobskraaltjies, jobstrane, behoort tot die mieliefamilie. Hul "krale" word as versiering, as tandekrykrale vir kinders gebruik.
Van jaagbesemruigte maak die Koue Bokkevelders jaagbesems, of waaibesems; waaiervormige besems vir die skoongooi, uitkaf of uitwan van graan. Die skerp saagtandblare van vlei- en watergrasse word in die volksmond kokkewietgras – na die waterkokkewiet, 'n geheimsinnige diertjie wat met 'n halmpie hiervan as messie, glo die tone sou sny van kinders wat kaalvoet deur die water plas.